DA Den Europæiske Unions Tidende L 148/36

KOMMISSIONENS BESLUTNING

af 2. juni 2005

om indførelse af et specifikt overvågningsprogram i forbindelse med genopretning af torskebestande

(meddelt under nummer K(2005) 1538)

(Kun den danske, den engelske, den franske, den nederlandske, den svenske og den tyske udgave er autentiske)

(2005/429/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2847/93 af 12. oktober 1993 om indførelse af en kontrolordning under den fælles fiskeripolitik (1), særlig artikel 34c, stk. 1, og

ud fra følgende betragtninger:

(1) Ved Rådets forordning (EF) nr. 423/2004 (2) fastsættes der foranstaltninger til genopretning af torskebestande i Kattegat, Nordsøen, Skagerrak og den østlige del af Den Engelske Kanal, vest for Skotland og i Det Irske Hav.

(2) I bilag IVa til Rådets forordning (EF) nr. 27/2005 af 22. december 2004 om fastsættelse for 2005 af fiskerimuligheder og dertil knyttede betingelser for visse fiskebestande og grupper af fiskebestande gældende for EF-farvande og for EF-fartøjer i andre farvande, som er omfattet af fangstbegrænsninger (3) fastsættes der midlertidige fiskeribegrænsninger og yderligere betingelser for kontrol, inspektion og overvågning i forbindelse med visse foranstaltninger til genopretning af bestande, og disse begrænsninger og betingelser gælder for alle fiskerier, hvor der vil kunne blive taget torsk i Kattegat, Nordsøen, Skagerrak og den østlige del af Den Engelske Kanal, vest for Skotland og i Det Irske Hav.

(3) For at disse foranstaltninger skal få den ønskede virkning, bør der indføres et specifikt overvågningsprogram, der involverer Belgien, Danmark, Tyskland, Frankrig, Irland, Nederlandene, Sverige og Det Forenede Kongerige, med det formål at garantere, at bevarelses og kontrolforanstaltningerne for fiskeriet i forbindelse med genopretning af torskebestande gennemføres på behørig vis.

(4) Det specifikke overvågningsprogram bør fastsættes for to år og kan revideres, hvis der vedtages nye bevarelsesforanstaltninger, eller en medlemsstat anmoder om det. De resultater, der opnås ved at anvende det specifikke overvågningsprogram, bør regelmæssigt evalueres i samarbejde med de berørte medlemsstater. Programmet kan om nødvendigt ændres.

(5) For at harmonisere inspektionen og overvågningen af de relevante fiskerier på EF-plan bør der udarbejdes fælles regler for den inspektion og overvågning, som de berørte medlemsstaters myndigheder skal udføre, og medlemsstaterne bør vedtage nationale kontrolprogrammer for at følge de fælles regler. Med henblik herpå bør der fastsættes mål for inspektions- og overvågningsintensiteten samt inspektionsprioriteter og -procedurer.

(6) Der bør tilskyndes til udveksling af nationale kontrollører mellem de berørte medlemsstater for at gøre inspektions- og overvågningsmetoderne mere ensartede og bidrage til at udvikle koordineringen af de nationale myndigheders kontrol.

(7) For at sikre, at der bliver fulgt op på overtrædelser i henhold til artikel 25 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (4), bør der fastsættes et regelsæt, i henhold til hvilket alle de berørte myndigheder kan anmode om gensidig bistand og udveksle relevante oplysninger i henhold til artikel 34a og 34b i forordning (EØF) nr. 2847/93 og artikel 28 i forordning (EF) nr. 2371/2002.

(8) Foranstaltningerne i denne beslutning er i overensstemmelse med udtalelse fra Komitéen for Fiskeri og Akvakultur —

VEDTAGET FØLGENDE BESLUTNING:

Artikel 1

Formål

Ved denne beslutning indføres der et specifikt overvågningsprogram, i det følgende benævnt »det specifikke overvågningsprogram«, for to år for at harmonisere kontrollen af, at reglerne for fremme af genopretningen af torskebestande overholdes i følgende områder, jf. artikel 2 i forordning (EF) nr. 423/2004:

a) Kattegat

b) Nordsøen

c) Skagerrak

d) den østlige del af Den Engelske Kanal

e) Det Irske Hav

f) vest for Skotland.

Artikel 2

Anvendelsesområde

Det specifikke overvågningsprogram omfatter inspektion og overvågning af:

a) fiskeri fra fartøjer, der anvender fiskeredskabstyper, der ifølge artikel 8 i forordning (EF) nr. 423/2004 vil kunne fange torsk i de områder, som er nævnt i artikel 1 i denne beslutning

b) alle dertil knyttede aktiviteter, herunder omladning, landing, afsætning, transport og opbevaring af fiskevarer og registrering af landinger og salg.

Artikel 3

Nationale kontrolprogrammer

1. Belgien, Danmark, Tyskland, Frankrig, Irland, Nederlandene, Sverige og Det Forenede Kongerige udarbejder nationale kontrolprogrammer i overensstemmelse med de fælles regler i bilag I.

2. De nationale kontrolprogrammer skal indeholde alle de data, der er nævnt i bilag II.

3. De medlemsstater, der er nævnt i stk. 1, forelægger senest tre måneder efter meddelelsen af denne beslutning Kommissionen deres nationale kontrolprogram og en plan for gennemførelse af deres program for de første seks måneder. Planen skal indeholde oplysninger om de afsatte menneskelige og materielle ressourcer og de perioder og områder, hvor de skal sættes ind.

4. Derefter sender de berørte medlemsstater Kommissionen en ajourført gennemførelsesplan hver sjette måned senest 15 dage, før den skal iværksættes.

Artikel 4

Kommissionens inspektion

1. Kommissionens inspektører kan foretage inspektion uden bistand fra de berørte medlemsstaters fiskerikontrol, jf. artikel 27 i forordning (EF) nr. 2371/2002.

2. Medlemsstaternes myndigheder bistår Kommissionens inspektører i det omfang, det er nødvendigt, for at de kan foretage den inspektion, der er nævnt i stk. 1.

3. Kommissionens inspektører forelægger deres resultater for medlemsstaternes fiskerikontrol. Med henblik herpå mødes de efter hvert kontrolbesøg med de ansvarlige myndigheder i den pågældende medlemsstat for at orientere dem om deres resultater.

Artikel 5

Fælles inspektion og overvågning

1. De medlemsstater, der er nævnt i artikel 3, stk. 1, kan udføre fælles inspektion og overvågning.

2. Til det formål:

a) sørger medlemsstaterne for, at medlemmer af andre berørte medlemsstaters fiskerikontrol inviteres til at deltage i deres fælles inspektion

b) fastsætter medlemsstaterne fælles operationelle procedurer for deres overvågningsskibe og -luftfartøjer.

3. Kommissionens inspektører kan deltage i de fælles inspektioner.

Artikel 6

Overtrædelser

1. Opdager medlemsstaternes fiskerikontrol i de farvande, der hører under medlemsstaternes jurisdiktion, overtrædelser ved inspektion af et fartøj, der fører en anden medlemsstats flag, underretter den flagmedlemsstaten om datoen for inspektionen og de nærmere omstændigheder ved overtrædelsen.

2. Træffer den medlemsstat, hvis fiskerikontrol opdagede overtrædelsen, ikke yderligere foranstaltninger, skal flagmedlemsstaten straks tage skridt til at modtage og behandle bevismaterialet for overtrædelsen. Flagmedlemsstaten foretager eventuelle yderligere undersøgelser, der er nødvendige for at følge op på overtrædelsen. Flagmedlemsstaten sørger så vidt muligt for, at det pågældende fiskerfartøj bliver inspiceret.

3. Hvis retsforfølgningen af en overtrædelse overdrages i henhold til artikel 31, stk. 4, i forordning (EØF) nr. 2847/93, samarbejder medlemsstaterne, for at beviserne for en overtrædelse, som fiskerikontrollen har afsløret, ikke skal gå tabt eller forringes.

Artikel 7

Oplysninger

1. De medlemsstater, der er nævnt i artikel 3, stk. 1, giver senest en måned efter udgangen af hver seksmåneders periode, jf. artikel 3, stk. 3, Kommissionen oplysninger om følgende for den pågældende periode:

a) antallet af fartøjer efter redskabskategori med tilladelse til at fange torsk på betingelserne i artikel 8 i forordning (EF) nr. 423/2004 og det bedste skøn over, hvordan fiskerimulighederne er fordelt mellem dem

b) den inspektion og overvågning, der har fundet sted

c) alle overtrædelser, jf. bilag III, der er opdaget i løbet af de foregående seks måneder, med angivelse for hver overtrædelse af fartøjets flagstat og identifikationskode, dato, tidspunkt og sted for inspektionen og overtrædelsens art; medlemsstaterne angiver overtrædelsens art ved at henvise til det bogstav, som de er anført under i bilag III

d) overtrædelser, der ikke er nævnt i bilag III, og som er opdaget i løbet af den foregående seksmåneders periode

e) den aktuelle situation med hensyn til opfølgningen af overtrædelserne

f) eventuelle tiltag med henblik på koordinering og samarbejde mellem medlemsstaterne.

2. De berørte medlemsstater sender efter anmodning fra Kommissionen yderligere oplysninger, som fiskerikontrollen har indsamlet, herunder kopier af inspektionsformularerne, der indeholder oplysninger om de spørgsmål, som er nævnt i bilag IV.

Artikel 8

Evaluering

Kommissionen indkalder mindst en gang om året til et møde i Komitéen for Fiskeri og Akvakultur for at undersøge, om det specifikke overvågningsprogram er blevet overholdt, samt evaluere dets resultater.

Artikel 9

Adressater

Denne beslutning er rettet til Kongeriget Belgien, Kongeriget Danmark, Forbundsrepublikken Tyskland, Den Franske Republik, Irland, Kongeriget Nederlandene, Kongeriget Sverige og Det Forenede Kongerige Storbritannien og Nordirland.

Udfærdiget i Bruxelles, den 2. juni 2005. På Kommissionens vegne Joe BORG Medlem af Kommissionen

(1) EFT L 261 af 20.10.1993, s. 1. Senest ændret ved forordning (EF) nr. 1954/2003 (EUT L 289 af 7.11.2003, s. 1).

(2) EUT L 70 af 9.3.2004, s. 8.

(3) EUT L 12 af 14.1.2005, s. 1.

(4) EFT L 358 af 31.12.2002, s. 59.

BILAG I Fælles regler for nationale kontrolprogrammer, jf. artikel 3, stk. 1 1. FORMÅL 1.1. Det generelle formål med de nationale kontrolprogrammer er at undersøge, om de gældende retsforskrifter er overholdt for så vidt angår: a) kvantitative restriktioner for opbevaring om bord, landing, afsætning og transport af fangster af torsk og tilknyttede arter som omhandlet i forordning (EF) nr. 423/2004 b) logbøger, landingsopgørelser, salgsnotaer og forudgående meddelelser om landinger, herunder om oplysningerne er pålidelige c) generelle tekniske bevarelsesforanstaltninger og særlige tekniske foranstaltninger for fiskeri efter torsk og tilknyttede arter, jf. Kommissionens forordning (EF) nr. 2056/2001 (1). 1.2. Det særlige formål med de nationale kontrolprogrammer er at harmonisere gennemførelsen af bestemmelserne i forordning (EF) nr. 423/2004, særlig kapitel IV og V. 2. STRATEGI Det specifikke program for overvågning af torskebestande skal koncentreres om inspektion og overvågning af fiskeri fra fartøjer, der anvender redskabstyper, som ifølge artikel 8 i forordning (EF) nr. 423/2004 vil kunne fange torsk. Der skal foretages stikprøveinspektioner i forbindelse med transport og afsætning af torsk som en supplerende krydskontrol for at teste, hvor effektiv inspektionen og overvågningen er. 2.1. Prioriterering Kontrollen af de forskellige redskabskategorier prioriteres forskelligt afhængigt af, i hvilket omfang flåderne er berørt af fiskeriindsatsbegrænsningerne. Derfor skal medlemsstaterne hver især foretage en særlig prioritering. 2.2. Referencemål Efter en overgangsperiode på tre måneder fra meddelelsen af denne beslutning gennemfører medlemsstaterne deres inspektionsplaner under hensyntagen til de mål, der er sat for EF-fartøjer i følgende tabel: Inspektionssted Referencemål Inspektion i havn Generelt skal inspektionerne omfatte 20 vægtprocent af torskelandingerne på alle landingssteder. Alternativt skal der foretages inspektioner med en sådan hyppighed, at et antal fartøjer, der tegner sig for mindst 20 vægtprocent af torskelandingerne, inspiceres mindst en gang i løbet af en tremåneders periode. Der bør inspiceres så mange landinger, at det med 95 % nøjagtighed kan skønnes, hvor store mængder torsk der er landet i alt Afsætning Inspektion af 5 % af de mængder torsk, der udbydes til salg på fiskeauktionerne Inspektion til havs Fleksibelt mål, der skal fastsættes efter en tilbundsgående analyse af fiskeriet i hvert område. Målene for inspektion til havs vedrører antallet af inspektionsdage til havs i området for genopretning af torskebestande, eventuelt med et separat mål for inspektionsdage i bestemte områder Overvågning fra luften Fleksibelt mål, der skal fastsættes efter en tilbundsgående analyse af fiskeriet i hvert område og under hensyntagen til de ressourcer, som medlemsstaten har til rådighed 3. INSPEKTIONSOPGAVER 3.1. Almindelige inspektionsopgaver Der skal udfærdiges en inspektionsrapport for hver inspektion. Fiskerikontrollen skal under alle omstændigheder kontrollere og notere følgende oplysninger i rapporten: a) oplysninger om de ansvarliges identitet samt om fartøjets eller køretøjernes identitet i forbindelse med de aktiviteter, der kontrolleres b) tilladelser, licens, særlig fiskeritilladelse c) relevante fartøjspapirer som fx logbog og kapacitetsplaner. De oplysninger, der er nævnt i litra a), b) og c), og alle relevante resultater i forbindelse med inspektion til havs, overvågning fra luften, inspektion i havn eller på et hvilket som helst trin i afsætningsprocessen skal noteres i inspektionsrapporterne. Disse resultater skal sammenholdes med de oplysninger, som fiskerikontrollen har fået udleveret af andre myndigheder, herunder informationer fra fartøjsovervågningssystemet og fortegnelser over fartøjer med fiskeritilladelse. 3.2. Særlige inspektionsopgaver i forbindelse med overvågning fra luften Fiskerikontrollen skal sammenholde observationerne med den tildelte indsats. Fiskerikontrollen skal indberette overvågningsdata med henblik på krydskontrol. Opmærksomheden skal især være henledt på områder, der er omfattet af undtagelser, som fx vest for Skotland. 3.3. Inspektionsopgaver til havs Fiskerikontrollen skal altid kontrollere de mængder fisk, der opbevares om bord, og sammenholde dem med de mængder, der er registreret i logbogen, og kontrollere, at forpligtelserne til separat stuvning er overholdt. Fiskerikontrollen skal kontrollere, om det anvendte redskab er i overensstemmelse med de relevante retsforskrifter, især om étnetsreglen er overholdt. 3.4. Inspektionsopgaver ved landing Fiskerikontrollen skal systematisk kontrollere følgende: a) den forudgående meddelelse om landing, herunder oplysningerne om fangsten om bord b) den måde logbogen er udfyldt på, herunder registreringen af indsatsen c) de fysiske mængder om bord d) redskabet om bord e) fangstsammensætningen om bord (bifangstregler) f) den separate stuvning af torsk. 3.5. Inspektionsopgaver i forbindelse med transport og afsætning I forbindelse med transport skal fiskerikontrollen især kontrollere de relevante dokumenter, der ledsager transporten, og sammenholde dem med de fysiske mængder, der transporteres. I forbindelse med afsætning skal fiskerikontrollen kontrollere dokumentationen (logbog, landingsopgørelse og salgsnotaer) og sorteringen og vejningen af de fysiske mængder. (1) EFT L 277 af 20.10.2001, s. 13.

BILAG II De nationale kontrolprogrammers indhold, jf. artikel 3, stk. 2 De nationale kontrolprogrammer skal bl.a. indeholde følgende: 1. KONTROLRESSOURCER 1.1. Menneskelige ressourcer Skøn over antallet af kontrollører på land og på skibene og de perioder og områder, hvor de skal sættes ind. 1.2. Tekniske ressourcer Skøn over antallet af inspektionsskibe og -luftfartøjer og de perioder og områder, hvor de skal sættes ind. 1.3. Finansielle ressourcer Skøn over budgetmidlerne til indsættelse af menneskelige ressourcer, inspektionsskibe og -luftfartøjer. 2. UDPEGNING AF HAVNE Liste over udpegede havne, hvor landinger af torsk på over to tons skal finde sted. 3. INDSATSKONTROL Ordningen for tildeling, overvågning og kontrol af fiskeriindsats, herunder: 3.1. definition af dag til stede i området 3.2. ordningen for kontrol af de detaljerede oplysninger om fartøjer, som har fået tildelt ekstra dage 3.3. ordningen for kontrol af, om bifangstrestriktionerne for fartøjer, der har fået tildelt ekstra dage eller opnået dispensation, overholdes 3.4. anvisninger til fiskerne på, hvordan de registrerer den forvaltningsperiode og redskabskategori, de har til hensigt at anvende 3.5. anvisninger til fiskerne på, hvordan de registerer at have til hensigt at anvende mere end en redskabskategori i en forvaltningsperiode 3.6. hvordan indsatsdata forvaltes, og hvilken struktur databasen har 3.7. ordningen for overdragelse af dage 3.8. ordningen for tildeling af ekstradage 3.9. ordningen for ikke at tildele gennemsejlingsdage 3.10. ordningen, der følges for at sikre, at tilsvarende kapacitet trækkes tilbage, så fartøjer uden dokumenteret fiskeri kan fiske i et område. 4. INDSATSORDNING Tilknyttede betingelser, herunder: 4.1. beskrivelse af det anvendte meldingssystem 4.2. beskrivelse af alternative kontrolforanstaltninger 4.3. ordning til sikring af, at bestemmelserne om forudgående meddelelse overholdes 4.4. metodologi til gennemførelse af landingstilladelser (fakultativt) 4.5. metode til beregning af tolerancegrænsen i forbindelse med vurdering af mængder 4.6. separat stuvning 4.7. prøvetagningsplan for vejning af landinger 4.8. transportdokumenter. 5. INSPEKTIONSPROTOKOLLER Protokoller for inspektion ved landing, første salg, efter første salg og i forbindelse med transport. Protokoller for inspektion til havs. 6. RETNINGSLINJER Retningslinjer til brug for fiskerikontrollen, producentorganisationerne og fiskerne. 7. KOMMUNIKATIONSPROTOKOLLER Protokoller for kommunikation med de myndigheder, som andre medlemsstater har udpeget til at være ansvarlige for det specifikke overvågningsprogram for torsk. 8. UDVEKSLING AF KONTROLLØRER Protokoller for udveksling af kontrollører, herunder fastlæggelse af, hvilke beføjelser kontrollører har, når de opererer i hinandens eksklusive økonomiske zoner. Særlige inspektionsmål Medlemsstaterne fastsætter hver især særlige inspektionsmål. Målene meddeles alle de berørte medlemsstater og revideres med regelmæssige mellemrum på grundlag af en analyse af de opnåede resultater. Inspektionsmålene skal udvikles gradvis, indtil de referencemål, der er fastsat i bilag I, er nået.

BILAG III Liste over overtrædelser omhandlet i artikel 7 A. Føreren af et fiskerfartøj eller dennes stedfortræder undlader før ankomsten til en medlemsstats havn med mere end en ton torsk om bord at give forudgående meddelelse, jf. artikel 11 i forordning (EF) nr. 423/2004. B. Føreren af et fiskerfartøj, der har mere end to tons torsk om bord, undlader at lande fangsten i en udpeget havn, jf. artikel 12 i forordning (EF) nr. 423/2004. C. At være til havs i mere end det antal dage, som Rådet har fastsat, jf. artikel 8 i forordning (EF) nr. 423/2004. D. At foretage ændringer i det satellitbaserede fartøjsovervågningssystem, jf. artikel 6 i Kommissionens forordning (EF) nr. 2444/2003 (1). E. At forfalske eller undlade at registrere data i logbøger, herunder indsatsrapporter, landingsopgørelser og salgsnotaer, overtagelseserklæringer og transportdokumenter eller at undlade at opbevare eller udlevere disse dokumenter, jf. artikel 13, 14 og 15 i forordning (EF) nr. 423/2004. F. Føreren af et fiskerfartøj eller dennes stedfortræder undlader at underrette flagmedlemsstatens myndigheder om, hvilket eller hvilke fiskeredskaber han har til hensigt at anvende i den kommende forvaltningsperiode som defineret i de bestemmelser, Rådet har vedtaget, jf. artikel 8 i forordning (EF) nr. 423/2004. G. Føreren af et fiskerfartøj eller dennes stedfortræder har på en given fangstrejse mere end et fiskeredskab om bord i strid med de bestemmelser, Rådet har vedtaget, jf. artikel 8 i forordning (EF) nr. 423/2004. H. Føreren af et fiskerfartøj eller dennes stedfortræder undlader før hver fangstrejse at give forudgående meddelelse om, hvilken type fiskeredskab der skal medtages om bord, i strid med de bestemmelser, Rådet har vedtaget, jf. artikel 8 i forordning (EF) nr. 423/2004. (1) EUT L 333 af 20.12.2003, s. 17.